ลือรอบที่ 3 ในรอบ 3 ปี! “ไทวัสดุ” จ่อเทกฯ หุ้น RCI
ลือรอบที่ 3 ในรอบ 3 ปี! "ไทวัสดุ" จ่อเทกฯ หุ้น RCI
17 ม.ค. 2560

ผู้สื่อข่าวรายงานว่า ในวันนี้ (17 ม.ค.60) ได้เกิดกระแสข่าวว่า กลุ่มผู้ถือหุ้นใหญ่ของบริษัท โรแยล ซีรามิค อุตสาหกรรม จำกัด (มหาชน) หรือ RCI ได้มีการเจรจาเกี่ยวกับเรื่องการขายหุ้นให้ บริษัท ซีอาร์ซี ไทวัสดุ จำกัด โดยราคาที่เข้ามาถือหุ้นอยู่ที่ประมาณ 4 บาท ซึ่งมีการคาดการณ์ว่าจะสามารถสรุปผลได้ เร็วๆ นี้
ทั้งนี้ปัจจุบัน RCI มีการจำหน่ายสินค้าผ่านทาง โฮมโปร ,บุญถาวรและร้านค้าทั่วไป ซึ่งหากการเจรจาเข้าถือหุ้นดังกล่าวสำเร็จคาดว่า ไทวัสดุจะกระจายช่องทางจำหน่ายสินค้าในช่องทางนี้ได้
อนึ่งก่อนหน้านี้ได้เกิดกระแสข่าวลือเกี่ยวกับกรณีดังกล่าวมาแล้ว 2 ครั้ง ซึ่งทาง RCI ได้ออกมาชี้แจงรายงานข่าวที่ระบุว่า บริษัท ซีอาร์ซี ไทวัสดุ จำกัด ให้ความสนใจเข้าซื้อกิจการ (เทกโอเวอร์) RCI นั้น บริษัทไม่ทราบพัฒนาการใดๆ ในเรื่องดังกล่าว
ขณะที่ราคาหุ้น RCI ปิดตลาดภาคเช้าอยู่ที่ 2.72 บาท ปรับตัวขึ้น 0.10 บาท หรือ 3.82% มูลค่าซื้อขายที่ 21.89 ล้านบาท
 